Den Katolske Kirke i Danmark (også kaldet Den romerskkatolske kirke i Danmark) er den romerskkatolske kirkes organisation for Danmark. Den dækker hele Danmarks område, (herunder Færøerne og Grønland), og er en sammenslutning af lokale katolske samfund, i alt 45 sogne, der er samlet under en enkelt biskops jurisdiktion. Den Katolske Kirke i Danmark er direkte underlagt pavens universelle jurisdiktion.  Stiftet har det officielle navn bispedømmet København og har sit sæde ved den katolske domkirke Sankt Ansgars Kirke i København. Den nuværende biskop er Czeslaw Kozon. Han er medlem af et rådgivende organ ved navn Skandinaviens biskopskonference. Katolicismen var Danmarks officielle religion fra senvikingetiden omkring 1000 til reformationen i 1536. Derefter var katolicismen forbudt i Danmark i længere tid, men blev atter tilladt ved indførelsen af fuld religionsfrihed med grundloven af 1849, og siden er der igen vokset en katolsk menighed frem, der i dag tæller ca. 50.000 danskere.  Historie Kristendommen i dens katolske form blev først indført til Danmark af missionærer i begyndelsen af det ottende århundrede. Kristendommen blev definivt hele kongerigets religion ved kong Knud den Stores dåb.  I 1517 opslog Martin Luther sine 95 teser på kirkedøren i Wittenberg. Dermed begyndte den langvarige religionsomvæltning kaldet Reformationen, efterfulgt af modreformationen. Det blev den største omvæltning for kirken i nyere tid, da Luthers idéer fremtvang en opsplitning af den samlede vestlige (latinske) kristendom. Trediveårskrigen hundrede år senere var i høj grad afledt af den kirkelige splittelse. I 1536 blev reformationen gennemført i Danmark, hvorefter katolicisme eller andre religioner udover den lutherske udgave af kristendommen ikke var tilladt i Danmark. I 1849 blev religionsfrihedens fuldkomne indførelse påbegyndt med Junigrundloven. Dermed blev også katolicisme igen tilladt i Danmark. Omkring 1850 fandtes cirka 1.000 katolikker i Danmark. Det tog dog en del år, før Den Katolske Kirke tog konsekvensen af de nye muligheder, da biskoppen af Osnabrück Paul Melchens i 1860 kom til København og meddelte firmelsens sakramente. Administrativt tilhørte Danmark det Nordiske vikariat, som blev varetaget af biskoppen af Osnabrück. I 1868 blev Danmark ophøjet til et selvstændigt apostolsk præfektur, og sognepræsten ved Sankt Ansgar Kirke Hermann Grüder (1828-1883) blev udnævnt til præfekt af Vatikanet. Fra de dengang to sogne, København (ca. 1640) og Fredericia (1674), kom sidenhen seks nye til: Odense og Randers i 1867, Horsens i 1872, Århus i 1873, Kolding i 1882 og Svendborg i 1883.  I 1892 blev Danmark ophøjet til et apostolsk vikariat, og præfekt Johannes von Euch (1834-1922) blev apostolsk vikar og dermed bispeviet. De danske katolikker havde nu deres egen biskop. Antallet af sogne steg fra 8 til 28, og udenlandske ordenssamfund (redemptorister, Montfortanere, kamillianere, Vincentpræster, Skt. Josephsøstre, Vincentsøstre, Hedvigsøstre m.m.) etablerede sig med kirker, skoler og sygehuse. I 1953 ophøjedes Danmark officielt til et selvstændigt og normalt katolsk bispedømme (Bispedømmet København). Biskoppen af København Czeslaw Kozon har siden 1995 været biskop for de danske katolikker.  Romerskkatolske institutioner Det eneste katolske gymnasium i Danmark er placeret på Østerbro og hedder Niels Steensens Gymnasium. Hertil er knyttet en folkeskole der rækker fra 6. klassetrin og opefter.  Sankt Andreas Bibliotek (SAB) er Det katolske Bispedømme Københavns offentlige teologiske bibliotek. Gårdejer Jens Busk (døde i 1908) fra Åes ved Hovedgård nord for Horsens, var en af de første danske bønder siden reformationen, som konverterede til den katolske kirke. Som rigsdagsmand fik han i starten af det 20. århundrede gennemført statsstøtte til de katolske skoler, der i dag genfindes som den offentlige støtte til samtlige friskoler.